CELEX: 62006CA0230
Language: el
Date: 2008-04-03 00:00:00
Title: Υπόθεση C-230/06: Απόφαση του Δικαστηρίου (τρίτο τμήμα) της 3ης Απριλίου 2008 [αίτηση του Corte suprema di cassazione (Ιταλία) για την έκδοση προδικαστικής αποφάσεως] — Militzer & Münch GmbH κατά Ministero delle Finanze (Τελωνειακή ένωση — Κοινοτική διαμετακόμιση — Είσπραξη της τελωνειακής οφειλής — Αρμόδιο κράτος μέλος — Απόδειξη είτε του νομοτύπου της πράξεως είτε του τόπου τελέσεως της παραβάσεως — Προθεσμίες — Ευθύνη του κυρίως υποχρέου)

24.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/5
            
         Απόφαση του Δικαστηρίου (τρίτο τμήμα) της 3ης Απριλίου 2008 [αίτηση του Corte suprema di cassazione (Ιταλία) για την έκδοση προδικαστικής αποφάσεως] — Militzer & Münch GmbH κατά Ministero delle Finanze
   (Υπόθεση C-230/06) (1)
   
   (Τελωνειακή ένωση - Κοινοτική διαμετακόμιση - Είσπραξη της τελωνειακής οφειλής - Αρμόδιο κράτος μέλος - Απόδειξη είτε του νομοτύπου της πράξεως είτε του τόπου τελέσεως της παραβάσεως - Προθεσμίες - Ευθύνη του κυρίως υποχρέου)
   (2008/C 128/07)
   Γλώσσα διαδικασίας: η ιταλική
   Αιτούν δικαστήριο
   Corte suprema di cassazione
   Διάδικοι στην υπόθεση της κύριας δίκης
   Militzer & Münch GmbH
   κατά
   Ministero delle Finanze
   Αντικείμενο της υποθέσεως
   Αίτηση εκδόσεως προδικαστικής αποφάσεως — Corte suprema di cassazione — Ερμηνεία του άρθρου 11 α του κανονισμού (ΕΟΚ) 1062/87 της Επιτροπής, της 27ης Μαρτίου 1987, για τις διατάξεις εφαρμογής και τα μέτρα απλούστευσης του καθεστώτος κοινοτικής διαμετακόμισης (ΕΕ L 107, σ. 1) και του άρθρου 215, παράγραφος 1, του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1) — Εκκαθάριση εκ μέρους του τελωνείου προορισμού, η οποία πιστοποιείται από παραποιημένα παραστατικά — Προθεσμία γνωστοποιήσεως της μη προσκόμισης των αποσταλέντων εμπορευμάτων στο τελωνείο προορισμού — Ισχύς
   Διατακτικό της αποφάσεως
   
               1)
            
            
               Για να διευκρινισθεί αν το κράτος μέλος που εισέπραξε τους δασμούς ήταν αρμόδιο προς τούτο, εναπόκειται στο αιτούν δικαστήριο να εξετάσει αν, κατά τον χρόνο που διαπιστώθηκε ότι τα αποσταλέντα εμπορεύματα δεν προσκομίστηκαν στο τελωνείο προορισμού, μπορούσε να προσδιορισθεί ο τόπος όπου διαπράχθηκε η παράβαση ή η παρατυπία. Σε περίπτωση που μπορούσε να προσδιορισθεί αυτός ο τόπος, από το συνδυασμό των άρθρων 203, παράγραφος 1, και 215, παράγραφος 1, του κανονισμού (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, προκύπτει ότι αρμόδιο για την είσπραξη της τελωνειακής οφειλής είναι το κράτος μέλος στο έδαφος του οποίου διαπράχθηκε η πρώτη παράβαση ή παρατυπία που δύναται να χαρακτηρισθεί ως «διαφυγή από την τελωνειακή επιτήρηση». Αντιθέτως, αν ο τόπος όπου διαπράχθηκε η παράβαση ή η παρατυπία δεν μπορούσε να προσδιορισθεί κατά τον χρόνο αυτό, αρμόδιο για την είσπραξη των τελωνειακών δασμών είναι το κράτος μέλος του τελωνείου αναχωρήσεως, σύμφωνα με τις διατάξεις των άρθρων 378 και 379 του κανονισμού (ΕΟΚ) 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου, για τη θέσπιση του κοινοτικού τελωνειακού κώδικα.
            
         
               2)
            
            
               Οσάκις κάποια αποστολή εμπορευμάτων δεν προσκομίζεται στο τελωνείο προορισμού και δεν μπορεί να προσδιορισθεί ο τόπος όπου διαπράχθηκε η παράβαση ή παρατυπία, εναπόκειται αποκλειστικώς και μόνο στο τελωνείο αναχωρήσεως να προβαίνει στην προβλεπόμενη ανακοίνωση τηρώντας τις προθεσμίες των ένδεκα μηνών και των τριών μηνών του άρθρου 379, παράγραφοι 1 και 2, του κανονισμού 2454/93.
            
         
               3)
            
            
               Ο καταλογισμός στον εκτελωνιστή, ως κυρίως υπόχρεο, της ευθύνης για την τελωνειακή οφειλή δεν αντιβαίνει στην αρχή της αναλογικότητας.
            
         
      (1)  ΕΕ C 190 της 12.8.2006.